Familie ‘getraumatiseer’ ná 7-jarige verdwynDie 7-jarige Kgothatso Ntomzodwa Molefe word vermis. (Foto: ANA) ŉ Sewejarige dogtertjie van Tlhabane naby Rustenburg word steeds vermis twee weke nadat sy op pad terug van die skool af verdwyn het. Mmaphefo Matsemela, LUR vir onderwys in Noordwes, het Dinsdag gesê sy was geskok om te hoor van die verdwyning van Kgothatso Ntomzodwa Molefe, ŉ gr.2‑leerder by Rampa Primary School. Kgothatso het op Woensdag 24 Julie van die skool af teruggestap huis toe toe sy vermis geraak het. Sy het ŉ lang grys skoolbroek, wit skoolhemp, donkerrooi-en-wit oortrektrui, donkerrooi-en-wit skoolbaadjie en donkerrooi mussie aangehad. “Die departement is baie geskok deur die nuus dat een van ons skoolleerders vermis word. Dit is hartverskeurend vir die familie,” het Matsemela gesê. “Ons doen ŉ beroep op enigiemand wat dalk hierdie dogtertjie kon gesien het, om die inligting by die polisie aan te meld. Dit is uiters kommerwekkend, veral nou in Augustus, ŉ maand wat aan vroue gewy word.” Nthabiseng Molefe, Kgothatso se ma, het gesê die familie is getraumatiseer deur die verdwyning van die dogtertjie. Die saak is by die polisie aangemeld.